open-index/open-wikipedia-markdown huggingface dataset:
Kratt (film)

**"Kratt"** on lavastaja-stsenaristi Rasmus Merivoo teine täispikk mängufilm. "Kratt" esilinastus Just Filmi festivali raames 13. novembril 2020. Eestis algas filmi kinolevi koroonapandeemiast tingituna kaheksa kuud hiljem, 30. juulil 2021. Filmi tootja on Eesti produktsioonifirma Tallifornia, produtsendid Tõnu Hiielaid ja Rain Rannu, operaator Jako Krull, filmikunstnik Krete Tarkmees, helirežissöör Jevgeni Berezovski, helilooja Tauno Aints ning monteerijad Kristin Kalamees ja Rasmus Merivoo. Filmi kaasrahastajad olid Eesti Filmi Instituut ja Kultuurkapital.

## Osades
* Mari Lill - vanaema
* Ivo Uukkivi - vallavanem
* Jan Uuspõld - kirikuõpetaja
* Nora Merivoo - Mia
* Harri Merivoo - Kevin
*Elise Tekko - Juuli
* Roland Treima - August
* Mari-Liis Lill - ema
* Marek Tammets - isa
* Paul Purga - Lembit

## Sünopsis

"Kratt" räägib loo lastest, kelle vanemad viivad nad maale vanaema juurde. Linnalapsed saavad maal hingata värsket õhku, leiavad endale uued sõbrad ning tutvuvad ebamugava füüsilise tööga. Kui laste teed ristuvad kadunud mõisahärra päevikuga, kus sees krati valmistamise õpetus, otsustavad nad pikemalt mõtlemata väärt koduabilise vanaemale sünnipäevaks kinkida. Kuid samal ajal on maal toimumas ka sotsiaalmeediarevolutsioon. Uus digitaalselt ühendatud noorus on asunud vana amortiseerunud vallavõimu välja vahetama. Suures hirmus iseenda lõpu ees teeb vana reaalsus kõik, mis suudab, et püsima jääda. Loodusseadused, saatus ja karma juhivad aga kõik teed omavahel risti ning tuleb see, mis tulema peab.

## Tunnustus
Kogupereõuduskomöödia "Kratt" on linastuse järel Ameerika filmiportaalis Rotten Tomatoes ainus Eesti mängufilm, mille "värskusaste" on 100%.

Eesti Filmi- ja Teleauhindadel oli mängufilm "Kratt" nomineeritud kahes kategoorias (2021): parim stsenarist (Rasmus Merivoo) ning parim naisnäitleja (Mari Lill), kellest viimane auhinna ka sai.

## Rahvusvahelistel filmifestivalidel
"Kratt" on linastunud ka mitmel rahvusvahelisel filmifestivalil ning saanud positiivset tagasisidet.

* Just Film (Pimedate Ööde Filmifestivali kõrvalprogramm) (Eesti). Linastus 13.11.2020 ning 20.11.2020.
* Bucheoni rahvusvaheline fantaasiafilmide festival BIFAN (Lõuna-Korea). Linastus 13.07.2021 ning 15.07.2021.
* Montreali rahvusvaheline fantaasiafilmide festival FANTASIA (Kanada). Linastus veebis septembris 2021.
* Sydney Underground Film Festival (Austraalia). Linastus veebis septembris 2021.
* Screamfest LA (Ameerika Ühendriigid). Linastus 15.10.2021.
* New York Baltic Film Festival (Ameerika Ühendriigid). Linastus 06.11.2021.
* Cottbus (Saksamaa). Linastus 05.11.2021 ja 07.11.2021.

## Viited
Jablonec nad Jizerou

**Jablonec nad Jizerou** (saksa keeles *Jablonetz an der Iser*) on linn Tšehhis Libereci maakonnas Semily ringkonnas. Jablonec nad Jizerou asub Jizera jõe ääres, Poola piirist natuke rohkem kui 8 km kaugusel, Rokytnice nad Jizeroust umbes 3 km lõunaedelas.

Jablonec nad Jizerou paikneb merepinnast keskmiselt 450 meetri kõrgusel.

Asulat on esmamainitud 1492. aastal. Alevi staatus anti Jablonec nad Jizeroule 1896. aastal. Linnaõigused sai Jablonec nad Jizerou 1971. aastal.

## Viited
Sulg (perekonnanimi)

**Sulg** on eesti perekonnanimi.

2021. aasta 1. jaanuari seisuga oli Eestis perekonnanimi Sulg 403 inimesel (200 mehel ja 203 naisel). Perekonnanimede levikult oli Sulg meeste puhul 298. ja naiste puhul 335. kohal.  Levinuim oli see Võru maakonnas, kus seda oli 10 000 elaniku kohta 9,62.

## Nime kandjaid
*Albert Sulg, eesti alpinist (1919–1995)
*Edgar Sulg, eesti majandustegelane ja poliitik (1891–1970)
*Hans Sulg, eesti arst (1886–1946)
*Ilmar Sulg, eesti arstiteadlane, arst ja soomepoiss (1919–2012)
*Külli Sulg, eestluse hoidja Peterburis (1948–2020) 
*Mariann Sulg, eesti orienteeruja, rogainija ja seiklussportlane (1987–) 

## Viited
Arnoldstein

**Arnoldstein** (sloveeni *Podklošter*, itaalia *Oristagno*) on turulinn Austria Kärnteni liidumaa Villachi maaringkonnas.

Arnoldstein asub Austria lõunapiiril Karni Alpide ja Karawankide mäestiku vahel koha lähedal, kus Gailitz (sloveeni *Ziljica*, itaalia *Slizza*) suubub Gaili jõkke (sloveeni *Zilja*, itaalia *Zeglia*). Kolmikpunkt Itaalia Tarvisio ja Sloveenia Kranjska Goraga on linnast lõunas Ofeni mäel (sloveeni *Peč*, itaalia *Monte Forno*) (1509 m). Täna on selles kohas kolmikpunkti tähis.

Arnoldsteini pääseb Viinist A2 Süd Autobahni ja paralleelse Austria Lõunaraudtee (*Rudolfsbahn*) kaudu, mis kulgeb Klagenfurtist Itaalia piirile, kus seda jätkab Itaalia Pontebbana liin Udinesse.

Arnoldsteinis on kuus linnaosa: Arnoldstein (*Podklošter*), Hart (*Ločilo*), Maglern (*Megvarje*), Pöckau (*Peče*), Riegersdorf (*Rikarja vas*) ja Seltschach (*Sovče*).

## Ajalugu

Arnoldsteini ümbrus oli asustatud juba antiikajal, kui Rooma tee piki Gailitzi oja ühendas Aquileiat *[[Virunum]]iga* tänapäeva Klagenfurti lähedal, mis oli Noricumi provintsi pealinn.

Arnoldsteini nimi tuleneb selle lossi väidetavast asutajast, kellestki rüütel Arnoldist, tõenäoliselt ministeriaal Bambergi piiskoppide teenistuses. Pärast kroonimist 1014. aastal andis keiser Heinrich II Bambergi piiskopkonnale Kärnteni hertsogkonnas suuri valdusi, mis olid algselt olnud Aquileia patriarhide valdused. Lossi on esmamainitud u 1085. aastal, piiskop Otto von Bamberg rajas Kärnteni vasallide kindlustamiseks 1106. aastal sinna benediktiini kloostri. Sellegipoolest pidid mungad 1176. aastal leppima Kärnteni Sponheimi hertsogite ilmalike foogtide ülemvõimuga. 14. sajandi keskpaigas laastas nende valdusi nii 1348. aasta Friuli maavärin kui ka Must surm.

Majandusliku olukorra parandamiseks võimaldas Arnoldsteini abt Bambergi piiskopi nõusolekul 1495. aastal Augsburg kaupmeestel Ulrich, Georg ja Jakob Fuggeril kasutada ümberkaudseid maagimaardlaid ning ehitada sulatusahje, peamiselt vase ja hõbeda jaoks. Oma Fuggerau ettevõttes tegeles Fuggerite perekond suures osas kaubandusega Veneetsia suunal, kuni Arnoldsteini klooster 1570. aastal territooriumi tagasi ostis. Võlg koos reformatsiooni tagajärgedega rikkus kloostri rahanduse peaaegu ära. Täna tähistab endise valukoja asukohta 1814. aastal ehitatud lasketorn.

Arnoldstein õitses taas vastureformatsiooni käigus. Hoolimata kõigist Austria Habsburgide katsetest valdusi vallutada kaotati klooster alles 1783. aastal keiser Joseph II dekreediga. Hoone põles 1883. aastal maha ja vaid varemed on alles. 1980. aastast on ruume järk-järgult restaureeritud.


20040727-59 Arnoldstein Dreiländergrenzstein.jpg|Kolmikpunkti tähis
Klosterruine Arnoldstein.JPG|Arnoldsteini kloostri varemed


## Viited
Kontsessioon (leping)

**Kontsessioon** (ingl.k. *concessio*) on infrastruktuuri eest vastutava ametkonna poolt välja antud luba (leping), mis annab õiguse kasutada taristut sellega seotud teenuste osutamiseks. 

Kontsessioon ehk kontsessioonileping on lepinguline luba riigi loodusvarade, ettevõtete või tööjõu kasutamiseks (ka uute ettevõtete, sadamate, raudteede vms ehitamiseks).

## Vaata ka
* Avaliku ja erasektori koostöö
Shanghai Rahvusvaheline Asundus

**Shanghai Rahvusvaheline Asundus** (inglise keeles *Shanghai International Settlement*, hiina keeles 上海公共租界) oli rahvusvaheline asundus, mis tekkis aastal 1863, kui ühinesid Shanghai Briti ja Ameerika kontsessioonid. Nendes enklaavides olid Suurbritannia ja Ameerika Ühendriikide kodanikel 19. sajandil Qingi dünastiaga sõlmitud lepingute järgi erilised õigused, seal kehtisid eraldi seadused. Need lepingud tühistati aastal 1943, kui kokkuleppele jõuti veel Chongqing Shis asunud Guomindangiga.

Asundused asutati, kui Qingi dünastia sõjavägi sai esimeses oopiumisõjas (1839–1842) brittidelt lüüa. Nankingi rahulepinguga avati väliskaubanduseks viis lepingusadamat (mh Shanghai) ning lõpetati lõunas asunud Kantoni (Guangzhou) monopol ehk Kantoni süsteem. Britid rajasid endale baasi ka Hongkongi. Varsti pärast seda asutasid brittidest vastavalt põhjas ja lõunas enda asundused ka Ameerika Ühendriigid ja Prantsusmaa.

Erinevalt Hongkongi ja Macau kolooniatest, kus Suurbritannia ja Portugal olid täielikult suveräänsed, jäid Hiina kontsessioonid Hiina võimu alla. Aastal 1854 lõid kolm riiki enda huvide kaitsmiseks Shanghai munitsipaalnõukogu, kuid aastal 1862 lõi Shanghai Prantsuse kontsessioon lepingust lahku. Aasta hiljem ühinesid USA ja Briti kontsessioonid Shanghai Rahvusvaheliseks Asunduseks. Kuna aina rohkematel välisriikidel tekkisid Hiinaga suhted, kolis Shanghai Rahvusvahelisse Asundusse inimesi paljudelt maadelt. Aastal 1918 olid Hiinaga lepingulistes suhetes lausa 19 riiki, 1930. aastateks oli neist järel 14: Suurbritannia, Ameerika Ühendriigid, Jaapan, Prantsusmaa, Itaalia, Norra, Rootsi, Taani, Holland, Hispaania, Portugal, Peruu, Mehhiko ja Šveits.

1930. aastate lõpuni jäi Rahvusvaheline Asundus peamiselt brittide pärusmaaks, hiljem hakkas seal kasvama jaapanlaste mõju. Asunduse rahvusvahelist iseloomu peegeldab ka selle lipp, kus on kujutatud paljude riikide lippe.

Rahvusvaheline Asundus sai ootamatu lõpu detsembris 1941, kui vahetult pärast rünnakut Pearl Harborile vallutasid linna Jaapani sõjaväelased. Aastal 1943 lõppesid linnas ameeriklaste ja brittide privileegid ka *de jure*, kuna sõlmiti leping vabariiklaste juhi Jiang Jieshiga. Leping hakkas *de facto* kehtima pärast Jaapani allaandmist ning Shanghai olukorra taastamist aastal 1945. Prantslased ütlesid enda eriõigustest lahti eraldi lepinguga veebruaris 1946.

Lisaks Shanghai Rahvusvahelisele Asundusele oli Hiinas ka Gulangyu Rahvusvaheline Asundus.

## Vaata ka
* Ameerika Kontsessioon (Shanghai)
* Shanghai Prantsuse Kontsessioon
* Kontsessioonid Hiinas
* Astor House Hotel (Shanghai)
* Briti Ülemkohus Hiinas
* The Bund
* China Marines
* Endine Ühendkuningriigi Kindralkonsulaat (Shanghai)
* Klaus Mehnert
* Shanghai ajalooliste ehitiste loend
* Richard Sorge
* Shanghai Club Building
* Shanghai munitsipaalpolitsei
* Tilanqiao vangla
* Ameerika Ühendriikide Kohus Hiinas
* "Kui me olime orvud"
* "Sinine lootus"
* "Päikese impeerium"
Sher Bahadur Deuba

**Sher Bahadur Deuba** (nepali keeles शेरबहादुर देउवा; sündinud 13. juunil 1946) on Nepali poliitik. Ta on olnud Nepali peaminister viis ametiaega (1995–1997, 2001–2002, 2004–2005, 2017–2018, 2021–2022), lisaks on ta valimisringkonnast Dadeldhura 1 valitud parlamenti. Ta on aastast 2016 erakonna Nepali Kongress (NK) president.

Deuba sündis ja kasvas üles eraldatud Ashigrami külas Dadeldhura ringkonnas ning omandas põhi- ja keskhariduse Doti ringkonnas. Kõrghariduse sai ta Tri-Chandra kolledžis Katmandus. Ta käis ka London School of Economics and Political Science'is Londonis. Aastal 1991 valiti ta parlamenti ning temast sai ka Girijā Prasād Koīrālā valitsuse siseminister. Valitsus lagunes ning kui Man Mohan Adhikari üritas 1995. aastal parlamenti taas laiali saata, sai Deubast peaminister. Enda esimese ametiaja jooksul sõlmis ta India valitsusega Mahakali lepingu. Deuba teine ametiaeg algas juulis 2001, kui Koriala pärast kuningapalee veresauna tagasi astus. Teise ametiaja jooksul hakkasid riigis pead tõstma maoistid ning Deuba kuulutas välja eriolukorra ja määratles Nepali Kommunistliku Partei (NKP) terroriorganisatsiooniks. Oktoobris 2002 vabastas kuningas Gyanendra tema valitsuse ebakompetentsuse pärast ametist. Samal aastal visati ta ka Nepali Kongressist välja ning ta asutas uue partei, mille nimi oli samuti Nepali Kongress. Juba 4. juunil 2004 määras kuningas Gyenendra ta uuesti peaministriks, kuid pärast 2005. aasta Nepali riigipööret ta vahistati korruptsioonisüüdistuste tõttu. Deuba vabanes 13. veebruaril 2006.

Augustis 2016 leppisid Deuba ja Pushpa Kamal Dahal kokku rotatsioonivalitsuse moodustamises, leppe järgi pidid Nepali Maoistlik Kommunistlik Partei ja Nepali Kongress 9 kuu pikkuste vahetuste kaupa valitsust juhtima hakkama. Deuba neljas ametiaeg algas 7. juunil 2017. Oktoobris 2017 astusid kõik NKP ministrid tagasi ning sõlmisid eelolevateks valimisteks valimisliidu hoopis Nepali Ühendatud Marksist-leninistliku Kommunistliku Parteiga. 12. juulil 2021 andis Nepali Ülemkohus määruse, mille järgi pidi Deuba 28 tunni jooksul nimetatama peaministriks. Järgmisel päeval nimetas president Bidhya Devi Bhandari ta põhiseaduse artikkel 76(5) järgi peaministriks.

Ta on abielus Arzu Rana Deubaga ning neil on poeg.

## Valimistulemused
Ta on parlamenti valitud Nepali Kongressi esindajana valimisringkonnast Dadeldhura 1 aastatel 1991, 1994, 1999 ja 2017. Ta võitis oma ringkonnas nii 2008. kui 2013. aasta Asutava Kogu valimistel.

## Viited
Bad Bleiberg

**Bad Bleiberg** (sloveeni: *Plajberk pri Beljaku*) on turulinn Austria Kärnteni liidumaa Villachi maaringkonnas. Algse kaevanduspiirkonnana, eriti plii (saksa: *Blei*), on Bad Bleiberg nüüd kuumaveeallika tõttu kuurort.

Bad Bleiberg asub Villachist läänes, kõrgorus Dobratschi (*Villacher Alpe*) massiivi põhjanõlval, mis on Gailtali Alpide idapoolseim osa.

Linnaosad on Bleiberg ja Kreuth.

## Ajalugu

Saksamaa kuningas Heinrich II andis Frankfurdi sinodil 1. novembril 1007 Villachi ümbruse Kärnteni maad äsjaloodud Bambergi piiskopkonnale, üheskoos teiste valdustega nagu Griffen või Kanaliorg Tarvisio ümbruses. Kui keiser Friedrich II ajal Bamberg vürstlikuks piiskopkonnaks ülendati, said territooriumitest kiriklikud eksklaavid Kärnteni hertsogite territooriumil. 1759. aastal omandas keisrinna Maria Theresia lõplikult Bambergi valdused ja liidendas need Habsburgide Kärnteniga.

Kaevandust on esmamainitud Bambergi piiskoppide poolt välja antud 1333. aasta dokumendis kui *Pleyberg*; seda juhtis alates 15. sajandi lõpust Švaabi Fuggerite perekond. Georgius Agricola kirjeldas plii ja tsingi kaevandamist ja sulatamist oma 1556. aasta raamatus "De re metallica". Kaevandustegevus lõpetati 1993. aastal majanduslikel põhjustel, täna pakub turismikaevandus giidiga maa-aluseid tuure.

Praegune omavalitsus loodi 1850. aastal, see sai turulinna staatuse 1930. aastal. Kui kuumaveeallikas 1951. aastal üle ujutati, loodi avalik kümblusasutus ning Bleiberg sai 1978. aastal kuurortlinna   ametliku *Bad* tiitli.

## Sõpruslinn

* Pradamano, Itaalia

## Tuntud inimesi

* Oskar Potiorek (1853–1933), Austria-Ungari armee ohvitser

## Viited
Altena

**Altena** on linn Saksamaal Nordrhein-Westfaleni liidumaal Märkischer Kreisis. Asub Lenne jõe orus.

Altena linn tekkis 12. sajandil rajatud Altena kindluse juurde.

2000. aastal oli linna elanike arv 22 215 ja 2020. aastal 16 527.

## Viited

## Välislingid

*Altena koduleht
Kontsessioonid Hiinas

**Kontsessioonid Hiinas** oli hulk kontsessioone, mis eksisteerisid Hiinas keisririigi ajastu lõpus ja vabariigi ajastul. Kontsessioonid olid võõrjõudude poolt hallatavad ja sisuliselt okupeeritud alad, mida seostatakse tihti kolonialismi ja imperialismiga.

Kontsessioonid olid eksterritoriaalsed enklaavid võtmelinnades, millest said lepingusadamad. Tänapäevaks on kõik kontsessioonid lõppenud.

## Vaata ka
* Ebavõrdsed lepingud
* Hiina lepingusadamate loend
* Häbisajand
* Aasia haige mees

## Viited
* 

## Kirjandus
*Panikkar, K. M. (1953). Asia and Western dominance, 1498–1945, by K.M. Panikkar. London: G. Allen and Unwin.

## Välislingid
* Treaty ports and extraterritoriality in 1920s China
Oliver Daemen

**Oliver Daemen** (sündinud 20. augustil 2003 Oisterwijkis) on Hollandi piloot, kellest sai kolmas kosmoselennu sooritanud hollandlane ja 2021. aasta juuli seisuga maailma noorim kosmoses käinud inimene.

2021. aasta 20. juulil startis New Shepardi pardal neljaliikmelise meeskonna koosseisus ka 82-aastane ameeriklanna Wally Funk, kellest sai 2021. aasta juuli seisuga maailma vanim kosmoselendur.

## Viited
Gentius

**Gentius** (vanakreeka keeles  *Genthios*) oli viimane Illüüria kuningas. Ta valitses 181 eKr–168 eKr. Ta oli eelmise Illüüria kuninga Pleuratus III poeg.

Ta residents oli Scodra. Pärast seda, kui dalmaadid 180 eKr iseseisvuse välja kuulutasid, alustas ta ulatusliku piraatluse korraldamist Egeuse merel. Aastal 171 eKr sõlmis ta Roomaga liidu Makedoonia vastu, kuid juba 169. aastal eKr läks ta kuningas Perseuse poolele üle ja alustas sõjategevust Rooma vastu, peamiselt merel.

Tal õnnestus võita kaks Rooma leegioni ning vallutada ja hävitada Rooma võimu all olnud Apollonia ja Dyrrachiumi linnad.

Preetor Lucius Anicius Gallus sai Gentiusest tema residentsi müüride all jagu ning järgmisel aastal viidi ta vangina Roomasse. Seejärel ta pagendati Iguviumi, kus ta hiljem suri.

Gentiust on kujutatud Albaania 50-lekise mündi tagaküljel ja alates aastast 2007 ka 2000-lekise rahatähe esiküljel.
John Newcombe

**John David Newcombe** (sündinud 23. mail 1944 Sydneys) on Austraalia endine elukutseline tennisist. Ta on üks väheseid mehi, kes on olnud maailma edetabelis esikohal nii üksikmängus kui ka paarismängus. Ta on võitnud üksikmängus seitse ja paarismängus (siiani tema nimel oleva rekordina) 17 suure slämmi turniiri. 

Ta esindas Austraaliat viiel aastal Davise karikavõistlustel ajal, kui neid peeti sama oluliseks kui suure slämmi turniire. Ajakiri Tennis paigutas ta ajavahemiku 1965–2005 parimate meesmängijate edetabelis kümnendaks.

Enne tennisele pühendumist harrastas Newcombe poisikesena mitut spordiala. Ta oli aastatel 1961–1963 Austraalia juunioride meister ja kuulus 1964. aastal Austraalia Davise karika võitjate meeskonda. Oma esimese suure slämmi turniiri võitis ta 1965. aastal, võites Austraalia meistrivõistlused paarismängus koos kaasmaalase Tony Rochega. Samal aastal võitsid nad Wimbledonis paarismängu. Nad jätkasid koostööd ning võitsid veel kolm korda Austraalia meistrivõistlused paarismängus, neli korda Wimbledoni ja 1967. aastal USA meistrivõistlused ning 1967. ja 1969. aastal Prantsusmaa meistrivõistlused. Nad võitsid 12 suure slämmi turniiri, mis oli läbi aegade meeste paarismängu võistkonna rekord kuni 2013. aastani, mil selle ületasid Bob ja Mike Bryan.

Newcombe'i võimas serv ja võrk oli tema ründemängu selgroog. Ta tuli sageli välja teise serviässaga. Lance Tingay sõnul oli ta 1967. aastal maailma edetabeli tipptasemel harrastaja, kuigi Rex Bellamy asetas ta Roy Emersoni järel teiseks. Elukutselisena oli Newcombe maailma esitennisist 1970. ja 1971. aastal. Üksikmängus oli ta kahekordne Australian Openi võitja, kolmekordne Wimbledoni võitja ja kahekordne USA lahtiste meistrivõistluste võitja.

1968. aasta jaanuaris sõlmis ta kolmeaastase profilepingu Lamar Hunti tennisemeistrivõistlustega ja sai osa kaheksast esialgsest WCT mängijast "Handsome Eight" (Ilus kaheksa). WCT professionaalse tuurigrupi ja mängijate liidu liikmena keelas Rahvusvaheline Tenniseföderatsioon Newcombe'ile võistluse 1972. aasta Wimbledoni meistrivõistlustel ja ta liitus ATP boikotiga 1973. aastal.

Newcombe oli austraalia tennisistidest viimane, kes domineeris tennises kolmel aastakümnel (1950.–1970. aastatel).

Omaaegne tenniseedendaja ja suurepärane tennisist Jack Kramer lisas oma 1979. aasta autobiograafias Newcombe'i oma kõigi aegade 21 suurima mängija nimekirja. 

Newcombe oli Davise karikavõistlustel Austraalia meeskonna kapten aastatel 1995–2000.

Ta lisati 1985. aastal Sport Austraalia kuulsuste halli ja 1986. aastal tunnustati tema saavutusi rahvusvahelisse tennise kuulsuste halli nimetamisega. 

## Välislingid
*John Newcombe Association of Tennis Professionals (ATP) veebilehelAssociation of Tennis Professionalsi
*John Newcombe Rahvusvahelise Tenniseföderatsiooni veebilehel
*John Newcombe Davis Cupi veebilehel
*John Newcombe Tennis Australia veebilehel
*John Newcombe rahvusvahelise tennise kuulsuste halli veebilehel
Teplice nad Metují

**Teplice nad Metují** (saksa keeles *Weckelsdorf*, ka *Wekelsdorf*) on linn Tšehhis Hradec Králové maakonnas Náchodi ringkonnas. Teplice nad Metují asub Metuje jõe ääres, Poola piiri lähedal, Náchodist 20 km põhjas ja Hradec Královést ligikaudu 49 km põhjakirdes.

Asulat on esmamainitud 1362. aastal. Linnaõigused sai Teplice nad Metují 1972. aastal.

## Viited
Madagaskar (film)

**"Madagaskar"** (inglise keeles "Madagascar") on 2005. aastal valminud Ameerika Ühendriikide animafilm, mille režissöör on Eric Darnell ja Tom McGrath.

## Osades

* Ben Stiller – Alex
* Chris Rock – Marty
* David Schwimmer – Melman
* Jada Pinkett Smith – Gloria
* Sacha Baron Cohen – King Julien XIII
* Cedric the Entertainer – Maurice

## Vaata ka

* Madagaskar 2
* Madagaskar 3: Euroopa tagaotsituimad
* Madagaskari pingviinid

## Viited


## Välislingid

* 
*
Preševo

**Preševo** (serbia keeles Прешево, albaania keeles *Preshevë*) on linn Serbias Pčinja ringkonnas. See on riigi lõunapoolseim linn ja suurim linn Preševo orus. See on Serbia albaanlaste, kelle arv on viimastel aastakümnetel märkimisväärselt langenud, kultuuriline keskus. 

## Välislingid
*
Konrad Mauritz

**Konrad Mauritz** (23. jaanuar/4. veebruar 1881 – 10. jaanuar 1942) oli eesti ettevõtja ja ühiskonnategelane, korporatsioon Vironia liige.

## Viited
Helmut

**Helmut** on mehenimi.

1. jaanuaril 2021 oli Eestis eesnimi Helmut 241 mehel (esinemissageduselt 405. mehenimi). Helmut oli keskmiselt 70 aasta vanune (mediaanvanus oli samuti 70). Kõige populaarsem on eesnimi Helmut üle 85-aastaste vanuserühmas, kus neid oli 10 000 elaniku kohta 12,36, ja Põlva maakonnas.

## Nime kandjaid
*Helmut Hallemaa
*Helmut Kohl
*Helmut Newton
*Helmut Oruvee
*Helmut Piirimäe
*Helmut Schmidt
*Helmut Tarand
*...

## Viited

## Välislingid
*
Sandra Reinvald

**Sandra Reinvald** (14. oktoober 1999 Tartu – 16. juuli 2021 Tartu) oli eesti korvpallur.

Reinvald sai surma 16. juulil 2021 Tartus, jäädes jalgrattal raudteed ületades rongi alla.

## Haridus
Ta õppis aastatel 2017–2018 Audentese Spordigümnaasiumis ning lõpetas 2019. aastal Hugo Treffneri Gümnaasiumi.

Alates 2019. aastast õppis ta Tartu Ülikoolis ajalugu ja oli Tartu Ülikooli Ajalooringi liige.

## Sportlasena
Reinvald mängis noorteklassis esimest korda Eesti karikavõistlustel 2010. aastal. Ta on noorteklassides võitnud neli korda Eesti karika ja tulnud viis korda Eesti meistriks.

Noorteklassis mängis ta neli korda ja täiskasvanute klassis ühe korra Eesti koondises.

Ta võitis täiskasvanute klassis Tartu Ülikooli / Kalevi naiskonnaga 2020/2021. hooajal 2020. aastal Eesti karika ja tuli 2021. aastal Eesti meistriks. Eesti meistrivõistlustel täiskasvanute klassis võitis ta 2019. aastal hõbemedali ja aastatel 2016–2018 kolm pronksmedalit.

Reinvaldi treenerid olid Kaire Asi, Janne Schasmin, Marko Parkonen ja Toomas Liivak.

### Saavutused
* 2020 Eesti karika võit
* 2021 Eesti meister

## Viited

## Välislingid
* Sandra Reinvald – Eesti Korvpalliliidu profiil
* Sandra Reinvaldi sporditulemused
* Haud Tartu Maarja kalmistul
Varikond

**Varikond** (inglise *varicond*, sõnadest *variable* + *condensator*) on kondensaator, mille mahtuvus muutub suures ulatuses sõltuvalt selle plaatidele rakendatavast pingest. 

Plaatidevaheline dielektrik on varikondis ferroelektrikust (senjettkeraamikast). Niisuguse materjali dielektriline läbitavus sõltub oluliselt elektrivälja tugevusest, milles ta asetseb. Kui kondensaatori plaatidevahelist pinget tõsta, suureneb väljatugevus dielektrikus, seetõttu ka dielektriline läbitavus ja kondensaatori mahtuvus suureneb.

Varikond on mehaaniliselt tugev (talub vibratsiooni) ja pikaealine. Puudusteks on mahtuvuse suur temperatuurisõltuvus, piiratud sageduspiirkond ja töötemperatuur. Neid on kasutatud pingestabilisaatorites, sageduskordistites, alalis- ja vahelduvvooluvõimendites.

## Vaata ka
* Mahtuvusdiood
Logomeeter

**Logomeeter** on magnetelektriline mõõteriist, mille näit sõltub kahe tema mähiseid läbiva elektrivoolu (alalis- või vahelduvvoolu) suhtest. Ühte mähist läbiva voolu määrab referentssuurus (näiteks oommeetri korral etalontakisti), teise raami mähist läbib mõõdetava suurusega vool. Näit ei sõltu toitepingest ja seetõttu annab logomeeter täpsema mõõtetulemuse kui muud magnetelektrilised mõõteriistad.

Logomeetriga saab mõõta takistust (oommeeter), mahtuvust (faradmeeter), faasinihet (faasimõõtur) ja muid suurusi, mida on võimalik väljendada kahe voolu suhtena. 
 
## Ehitus
Logomeetri liikuv osa koosneb kahest omavahel jäigalt kinnitatud raamist, millele on keritud mähised. Selline raamisüsteem saab teljel pöörduda püsimagneti magnetväljas, mille magnetahel sulgub läbi pooluskingade ja magnetmaterjalist südamiku. Südamik on elliptilise ristlõikega ebaühtlase magnetvälja saamiseks. Raamisüsteemi külge on kinnitatud osuti.

Raamsüsteemil puudub spiraalvedru (mis hariliku mõõtemehhanismi korral hoiab osuti nullis) ja vooluta olukorras saab süsteem teljel vabalt pöörduda.
   
## Tööpõhimõte
Voolu suund mähistes valitakse nii, et nende põhjustatud pöördemomendid oleksid vastassuunalised. Kui mähistesse anda vool, pöördub raamisüsteem magnetvälja ebaühtluse tõttu asendisse, milles raamide pöördemomendid on võrdsed ja vastassuunalised. Toitepinge muutumise korral muutuvad voolud mõlemas mähises võrdeliselt ja raamisüsteemi pöördenurk ei muutu.

## Viited
Tiiu Uusküla

**Tiiu Uusküla** (sündinud 21. veebruaril 1947 Kadrinas) on eesti koduloolane. 

Ta on pikka aega jäädvustanud ja vahendanud Kadrina kodulugu.

## Haridus
Ta õppis Kadrina Keskkoolis 1954–1965, Tartu Riikliku Ülikooli ajalooteaduskonnas 1967–1971 ja Vinni Näidissovhoostehnikumis raamatupidamise erialal 1979–1981. Viimase kõrvalt töötas ta 32 aastat Tarbekeemia Tootmiskoondises Flora, mis oli Kadrina üks suuremaid tööandjaid.

## Ühiskondlik tegevus
Uusküla on Neeruti Seltsi esimees ja Kadrina Keskkooli Vilistlaskogu juhatuse liige. Ta on endine Kadrina Raamatusõprade Ühingu allorganisatsiooni juht ja Kadrina valla raamatukogu nõukogu liige. On kuulunud Kadrina Muinsuskaitse Klubisse, mis taastas Kadrina Vabadussõja mälestussamba. Kuulub Kadrina Õpetajate-Pensionäride Seltsingusse.

On kuulunud ka kahes koosseisus Kadrina küla rahvasaadikute nõukokku ning olnud Kadrina Vallavolikogu kultuurikomisjoni liige.

Alates 2001. aastast on ta teinud kaastööd Kadrina vallalehele Kodukant.

## Tunnustus
Kadrina kandi koduloo uurimise ja talletamise eest anti talle 2021. aasta alguses esimene Kadrina valla elutööpreemia.

## Isiklikku
Tiiu Uusküla on fotograaf Heinrich Kruusvaldi tütar.

## Viited
Mait Palts

**Mait Palts** (sündinud 10. augustil 1979) on eesti ettevõtja, jurist ning alates aastast 2011 Eesti Kaubandus-Tööstuskoja peadirektor.

Ta on töötanud Kaubandus-Tööstuskojas juba 2002. aastast. Lisaks on ta Eesti Standardikeskuse juhatuse esimees, SA Kutsekoda nõukogu esimees, Eesti Intellektuaalomandi ja Tehnoloogiasiirde Keskuse juhatuse liige ning Riigikaitse Edendamise SA juhataja.

## Tunnustus
* 2023 Valgetähe IV klassi teenetemärk
Ann Siiman

**Ann Siiman** (kuni 2015 **Ann Metslang**; sündinud 19. septembril 1988 Tartus) on eesti filoloog, õppejõud ja keeletoimetaja.

Ann Siiman on Vikipeedia keeletoimetamistalgute eestvedaja (alates 2017). Samuti on ta suunanud tudengeid Vikipeediasse artikleid kirjutama.

2019.–2024. aastal oli ta Eesti Keeletoimetajate Liidu juhatuse liige.

## Haridus
Ta on lõpetanud 2007. aastal Hugo Treffneri Gümnaasiumi ja kaitsnud Tartu Ülikoolis bakalaureusekraadi (2010), magistrikraadi (2012) ning doktorikraadi ("Vormikasutuse varieerumine ning selle põhjused osastava ja sisseütleva käände näitel", 2019).

## Töökäik
2018.–2019. aastal töötas ta Tartu Ülikooli Miljon+ projektis digihariduse spetsialistina, 2019.–2021. aastal Tartu Ülikooli digihumanitaaria ja infoühiskonna keskuses digihumanitaaria projektijuhina ja alates 2021. aastast Tartu Ülikooli eesti keele lektorina.

## Tunnustus
* 2010 Vikerraadio e-etteütluse võitja
* 2021 Aasta keeleteo kaaspeaauhind keeletoimetamistalgute eestvedamise eest
* 2023 Aasta e-kursuse nominent ainega "Eesti keel"
* 2025 Vikipeedia sõber

## Viited

## Välislingid

*
SIG MCX

**SIG MCX** on Ameerika Ühendriikide tulirelvade perekond. Relvi toodab Šveitsi ettevõte SIG Sauer, neid valmistatakse nii valikulise tulerežiimiga kui ka poolautomaatseid. MCX relvi iseloomustab varasema SIG MPX püstolkuulipilduja eeskujul konstrueeritud gaasiga ümberlaadimise süsteem. SIG MCX relvade perekonda kuuluvad vintpüssid, karabiinid, lühikese vintrauaga püssid ja püstolid (kuigi viimased meenutavad rohkem laeta püstolkuulipildujaid).

## Kasutajad
* : Ameerika Ühendriikide erioperatsioonide väejuhatus.
* : Victoria politsei erioperatsioonide grupp kasutab mudelit SIG MCX SBR.
* : K-komando.
* : Hollandi mere-erioperatsioonide väed ja Dienst Speciale Interventies. Kõik relvad kasutavad padrunit .300 AAC Blackout.
* : Saskatchewani provintsi kaitseametnikud.
* : JW GROM ja JW Formoza, padrunitele 5.56×45 mm NATO ja 7.62×39 mm.
* : Polícia de Segurança Pública ja Erioperatsioonide grupp (Portugal).
* : Berliini politsei (300 politseile modifitseeritud MCX-i telliti oktoobris 2017), Berliini SEK (160 telliti lisaks), Schleswig Holsteini Landespolizei (telliti 531 relva). Rheinland-Pfalzi politsei (2019 soetati üle 100 relva).
* : politsei terrorismivastased tulirelvaametnikud, mh Londoni Metropolitan Police ja UKSF. Relvaga asendati varasem HK MP5SD3.
* : SBU Alfa Grupp.

## Vaata ka
* AR-15-stiilis vintpüss
* LR-300

## Viited

## Välislingid
*SIG MCX on SIG Sauer's official website
*sigsauer.com
*Guide To The SIG Sauer MCX - The Firearm Blog
Carpathia

**Carpathia** (prefiksiga RMS ehk Royal Mail Steamer, 'kuninglik postiaurik') oli Cunard Line'ile ehitatud ookeaniliinilaev, mille eesmärgiks oli Atlandi ookeani ületus. Karpaatide järgi nimetatud aurulaev ehitati Swan Hunter & Wigham Richardsoni laevatehases Inglismaa sadamalinnas Wallsendis. See suundus oma esimesele reisile Liverpoolist Bostonisse 5. mail aastal 1903. 1904. aastal saadeti laev talviti teenindama Vahemerest lähtunud liine. Laeva pikkus oli 170 meetrit ja kiirus 14 sõlme.

1912. aastal aitas laev esimesena päästa Titanicu huku ellujäänuid, kellest 705 jõudsid päästepaatidest pardale.

## Hukk
Laev hukkus Esimese maailmasõja käigus 17. juulil 1918, pärast seda kui Saksa Riigi allveelaev U-55 oli seda kolm korda torpedeerinud. Inimkaotus oli 5 meeskonnaliiget. Vraki koordinaadid on 49° 28′ 0.12″ N, 19° 46′ 0.12″ W.

## Välislingid
*
Saja õie kampaania

**Saja õie kampaania** (ka **saja lille kampaania** või **saja õie liikumine**; hiina traditsioonilises kirjas 百花齊放, hiina lihtsustatud kirjas 百花齐放, pinyinis *Bǎihuā Qífàng*) oli periood Hiina Rahvavabariigis (HRV) aastatel 1956–1957, mil Hiina Kommunistlik Partei (HKP) julgustas kodanikke enda arvamust kommunistlikust režiimist valjuhäälsemalt väljendama. Tekkinud kriitikalaine järel hakkas HKP esimees Mao Zedong teisitimõtlejaid represseerima. Teisitimõtlejate vastane ideoloogiline puhastustöö kestis aastani 1959. Vaatlejate seas ei ole üksmeelt küsimuses, kas Maole tuli kriitikalaine ulatus tõesti üllatusena või oli kogu kampaania näitemäng, et dissidente tuvastada.

Kampaania ajal julgustati väljendama riikliku poliitika kohta erinevaid arvamusi ja pakkuma lahendusi. Kampaania põhines Mao kuulsatel sõnadel: "Saja lille ja saja mõttekooli õitseda laskmise poliitika eesmärk on edendada kunsti õitsengut ja teaduse arengut." Liikumine oli osaliselt vastus HKP tekitatud intellektuaalide demoraliseerimisele. Pärast lühikest liberaliseerumisperioodi toimus aastatel 1957–1959 laialdane kriitikute vaigistamise kampaania ehk nn parempoolsete-vastane kampaania. Kodanikke arreteeriti sadade ja tuhandete kaupa, kritiseeriti avalikult, määrati vangi-, ümberõppe- ja sunnitöölaagritesse või hukati. Ideoloogilise puhastustööga suruti peale maoistlikku ja parempoolsete-vastast mõtteviisi.

## Vaata ka
* Hiina Kommunistliku Partei kampaaniate loend
* Kultuurirevolutsioon
* Suur hüpe
* Hiina Rahvavabariigi ajalugu
* Destalinisatsioon
* Budai
* Operatsioon Trust
* Enesekriitika

## Viited
Maanus

**Maanus** on mehenimi.

1. jaanuaril 2021 oli Eestis eesnimi Maanus 110 mehel (esinemissageduselt 625. mehenimi). Maanus oli keskmiselt 40 aasta vanune (mediaanvanus oli 41). Kõige populaarsem on eesnimi Maanus vanuserühmas 45–49, kus neid oli 10 000 elaniku kohta 2,09, ja Saare maakonnas.

## Nime kandjaid
*Maanus Mikkel
*Maanus Valentin
*...

## Viited

## Välislingid
*
Wolf Hoffmann

**Wolf Hoffmann** (sündinud 10. detsembril 1959 Mainzis, Lääne-Saksamaal) on saksa muusik, kes on tuntud eelkõige *[[heavy metal]]*-ansambli Accept kitarristina. Hoffmann on mänginud kõigil Accepti albumitel ja kirjutanud suure osa ansambli lugudest. Ta on Accepti ainuke algkoosseisust jäänud liige pärast Peter Baltesi lahkumist novembris 2018.

Hoffmann on töötanud fotograafina. Ta on välja andnud kaks sooloalbumit, millel on rock- ja *metal*-versioonid klassikalise muusika tuntud teostest.

## Sooloalbumid
* Classical (1997)
* Headbangers Symphony (2016)
Finkenstein am Faaker See

**Finkenstein am Faaker See** (sloveeni: *Bekštanj*) on turulinn Austria Kärnteni liidumaa Villachi maaringkonnas. 

See asub Villachist ja Drava jõest lõunas, Karawankide mäestiku (koos Mittagskogeli (*Kepa*) mäega) põhjanõlval, Sloveenia piiri lähedal. Omavalitsus ulatub Faaki järve lõunakaldale.

Omavalitsuse osad on Faak am See (*Bače*), Ferlach (*Borovlje*), Fürnitz (*Brnca*), Greuth (*Rute*), Gödersdorf (*Vodiča vas*), Korpitsch (*Grpiče*), Latschach am Faakersee (*Loče*), Mallestig (*Malošče*) ja Sankt Stefan (*Šteben*). 2001. aasta rahvaloenduse järgi olid 5,6% rahvastikust Kärnteni sloveenid.

## Ajalugu

Omavalitsus on nimetatud Finkensteini lossi järgi, mis oli Kärnteni hertsogite valdus, mida on esmamainitud 1142. aasta dokumendis. Läänistatuna hertsogi ministeriaalidele, Finkensteini isandatele oli see oluline eelpost, kust avanes vaade Gaili orule ja Bambergi piiskoppide Kärnteni valdustele Villachi ja Federauni lossi ümbruses. 1335. aastal läksid hertsogivaldused Austria Habsburgidele.

1508. aastal andis keiser Maximilian I, kes oli 1493. aastast Kärnteni hertsog, Finkensteini oma vasallile Siegmund von Dietrichsteinile, kelle järglased hoidsid lossi 1861. aastani. 18. sajandist see lagunes, ainult vare on jäänud. See on täna 1150 istekohaga amfiteatri *Burgarena Finkenstein*i taustaks, mida kasutatakse peamiselt kontsertide korraldamiseks.

Finkensteini omavalitsus loodi 1850. aastal Mallestigis, turulinn sai sellest 1979. aastal. Oma asukoha reklaamimiseks Faaki järve kaldal on ametlik nimi 2000. aastast Finkenstein am Faaker See. Piirkond sõltub suuresti turismist, pealegi haldab Elan lumelauatehast Fürnitzis.

## Tuntud inimesi

* Franc Treiber (1809–1878), preester, luuletaja ja helilooja
* Günther Porod (1919–1984), füüsik
* Peter Wrolich (* 1974), jalgrattur

## Viited
Saint-Malo

**Saint-Malo** (gallo keeles *Saent-Malô*, bretooni keeles *Sant-Maloù*) on Ille-et-Vilaine'i departemangu sadamalinn Prantsusmaal.

## Viited

## Välislingid
*
Suur hüpe

**Suur hüpe** (ka **teine viisaastakuplaan**) oli Hiina Kommunistlik Partei (HKP) poolt Hiina Rahvavabariigis aastatel 1958–1962 läbi viidud majandus- ja sotsiaalkampaania. Esimees Mao Zedong algatas kampaania, et riik agraarühiskonnast rahvakommuunide abil võimalikult kiiresti sotsialistlikku süsteemi viia. Mao andis käsu viljapõldude arvu mitmekordistada ja tööstus maapiirkondadesse kolida. Ametnikud, kes kartsid parempoolsete vastast kampaaniat, täitsid Mao liialdusega välja öeldud määrad ning kogusid kokku ka fiktiivsed "ülejäägid", mille tõttu jäid paljud talunikud nälga. Kõrged ametnikud ei julenud majanduskriisist kõva häälega rääkida ning riigiametnikud süüdistasid näljas halba ilma ega teinud olukorra parandamiseks eriti midagi. Suur hüpe tõi endaga kaasa kümneid miljoneid surmasid, hinnangud ulatuvad 15-st 55 miljonini. Suur Hiina näljahäda oli maailma ajaloo ohvriterohkeim näljahäda.

Hiina maapiirkondade inimeste elu hakkas põhiliselt mõjutama järk-järgult toimunud põllumajanduse kollektiviseerimine. Erapõllumajandus keelustati ning rikkujaid karistati revolutsioonivastastena. Suur hüpe oli üks kahest perioodist aastatel 1953–1976, kui Hiina majandus langes. Ökonomist Dwight H. Perkins on väitnud, et suure hüppe ajal tõid hiiglaslikud investeeringud tootluses kaasa vaid minimaalseid kasve ning et suur hüpe oli väga kallis katastroof.

1959. aastal andis Mao riigi igapäevase juhtimise pragmaatiliste mõõdukate Liu Shaoqi ja Deng Xiaopingi kätte ning HKP hindas suure hüppe tagajärgi 1960 ja 1962 toimunud konverentsidel (eriti Seitsme tuhande kaadri konverentsil). Mao ei taganenud enda seisukohtadelt ning süüdistas suure hüppe ebaõnnestumises halba teostust ja "parempoolseid". Ta algatas 1963. aastal sotsialistliku hariduse liikumise ja 1966. aastal kultuurirevolutsiooni, et opositsiooni vaigistada ning võim taas enda kätte koondada. Lisaks lagunesid 1975. aastal taifuuni Nina tõttu kümned suure hüppe ajal Zhumadianis ehitatud tammid, mille tagajärjel hukkus 1975. aasta Banqiao tammi lagunemise tõttu 10 000 – 240 000 inimest.

## Vaata ka
* Kommunismi must raamat
* Maareformi liikumine (Hiina)
* Kommunistlike režiimide massimõrvad
* Rjazani ime
* Uudismaade kampaania

## Viited
Johannes-Andreas Hanni

**Johannes-Andreas Hanni** (24. märts 1957 Valga – 6. november 1982 Keskvangla, Tallinn) oli sarimõrvar, kes tappis Eesti NSV-s kolm inimest, enne kui ta tabati.

Hannil oli biseksuaalseid kalduvusi: tal oli lisaks oma abikaasale Pillele rida armukesi kummastki soost. Seksuaalselt oli ta atraktiivne mees. Kohtueksperdid on meenutanud, et erilise kire suguakti ajal leidis Pille, Johannes-Andreasega pärast esimese roima kordasaatmist (Hanni mõrvas Nõmmel peolt tulles tänaval mehe, lõikas tüki liha tema reielt ja praadis selle kodus, mainides Pillele, et olevat "ammu juba ihanud inimliha maitse ära proovida").

## Isiklikku
Tema isa oli eesti baptisti vaimulik Jaan Hanni.

Tema abikaasa oli Pille Hanni, kes veetis Harkus naistevanglas ligi kaksteist aastat. Ta andis 2009. aastal välja raamatu "Ma armastasin kiskjat".

## Viited

## Kirjandus
*Jaan Hanni. "Kuradi poja Johannes Andrease sünd ja surm" / [Jaan Hanni ; kaaned: Aarne Hanni; Valgas : J. Hanni, 2008 ([Tallinn] : Sõnasepp)
Mauretania

**Mauretania** oli mitme laeva nimi:

* Mauretania (laev 1907), aastal 1907 valminud aurulaev
* Mauretania (laev 1939), aastal 1939 valminud aurulaev
Horní Cerekev

**Horní Cerekev** (saksa keeles *Oberzerekwe*) on linn Tšehhis Vysočina maakonnas Pelhřimovi ringkonnas. Horní Cerekev asub Pelhřimovist 14,5 km lõunakagus ja Jihlavast ligikaudu 20 km lääneedelas.

Horní Cerekev asub merepinnast 586 meetri kõrgusel.

Asulat on esmamainitud 1352. aastal. Ürikutes on Horní Cerekevi esimest korda linnaks nimetatud 1361. aastal.

## Viited
Hadõžensk

**Hadõžensk** on linn Venemaal Krasnodari krais Apšeronski rajoonis. Asub Pšiši jõe ääres, Krasnodarist 113 km kagus.

Asula rajati 1864. aastal **Hadõženskaja** staniitsana. Linnaõigused sai 1949. aastal. Omavalitsusüksusena kuulub Hadõženski linn Apšeronski omavalitsusüksuse koosseisu Hadõženskoje asulana.

Linnas on masinatehas, õlletehas ja puidutööstusettevõtted.

2021. aastal oli linnas 22 005 elanikku.

## Viited

## Välislingid

*Linna koduleht
Gulkevitši

**Gulkevitši** on linn Venemaal Krasnodari krais, Gulkevitši rajooni keskus. Asub Kubani jõe vasakust kaldast 5 km kugusel, Krasnodarist 176 km kaugusel.

Asula tekkis 1875. aastal rajatud raudteejaama juurde. Linnaõigused sai 1961. aastal.

Linnas on ehitusmaterjalide tehased ja toiduainete tööstuse ettevõtted.

2021. aastal oli linnas 34 314 elanikku. Haldusjaotuse raames on Gulkevitši Gulkevitši rajooni halduskeskus.

## Viited

## Välislingid

*Linna koduleht
Timaševsk

**Timaševsk** (ka **Timašovsk**) on linn Venemaal Krasnodari krais, Timaševski rajooni keskus. Asub Kirpili jõe ääres, Krasnodarist 68 km põhja pool.

Asula rajati 1794. aastal. 1842. aastal sai staniitsaks. Linnaõigused sai 1966. aastal.

Selle tööstussektorisse kuuluvad asfalditehas, Tetra Paki pakendusüksus ja mitu toiduainete töötlemise ettevõtet.

2021. aastal oli linnas 50 566 elanikku.

## Viited

## Välislingid

*Linna koduleht
Kurganinsk

**Kurganinsk** on linn Venemaal Krasnodari krais, Kurganinski rajooni keskus. Asub Laba jõe paremkaldal, Krasnodarist 150 km ida pool.

Asula rajasid kasakad 1853. aastal Kurgannaja staniitsana. Linnaõigused sai 1961. aastal.

2021. aastal oli linnas 47 975 elanikku. Omavalitsusüksusena kuulub Kurganinski linn Kurganinski omavalitsusrajooni koosseisu kui Kurganinskoje asula.

## Viited

## Välislingid

*Linna koduleht
Miha Blažič

**Miha Blažič** (sündinud 8. mail 1993 Koperis) on Sloveenia jalgpallur, kes mängib kaitsjana Prantsusmaa kõrgliigaklubis Angers ja Sloveenia jalgpallikoondises.

Ta alustas klubikarjääri kodulinna klubis FC Koper, mille meeskonnas tegi ta Sloveenia kõrgliigas debüüdi hooajal 2010–11. Aastatel 2015–2017 mängis ta Sloveenia kõrgliigaklubis Domžale.

2017. aasta augustis sõlmis ta lepingu Ungari kõrgliigaklubiga Ferencváros. Ferencvárosiga tuli ta aastatel 2019–2022 neli korda Ungari meistriks.

2022. aasta juunis sõlmis ta kolmeaastase lepingu Angers'ga.

Sloveenia jalgpallikoondises debüteeris Blažič 2. juunil 2018 sõprusmängus Montenegro vastu.

## Saavutused
;Koper
*Sloveenia karikas: 2015
;Domžale
*Sloveenia karikas: 2017
;Ferencváros
*Nemzeti Bajnokság I: 2018–19, 2019–20, 2020–21, 2021–22
*Magyar Kupa: 2021–22

## Viited
Lorem ipsum

***Lorem ipsum*** on lühinimetus teksti kohta, mida kasutatakse peamiselt veebidisainis kohatäitena enne lõpliku teksti sisestamist. 

Teksti kasutamise eesmärk on täita tühik või tekstiväli ilma midagi sisukat ütlemata, samas võimaldab see ette kujutada, milline tekst lõppversioonis välja näeb (näiteks font, tekstipaigutus).

## Näidistekst
*Lorem ipsum*'i teksti levinuim vorm on järgmine:

*Lorem ipsum dolor sit amet, consectetur adipiscing elit, sed do eiusmod tempor incididunt ut labore et dolore magna aliqua. Ut enim ad minim veniam, quis nostrud exercitation ullamco laboris nisi ut aliquip ex ea commodo consequat. Duis aute irure dolor in reprehenderit in voluptate velit esse cillum dolore eu fugiat nulla pariatur. Excepteur sint occaecat cupidatat non proident, sunt in culpa qui officia deserunt mollit anim id est laborum.*

## Originaaltekst
Originaalkujul pärineb tekst Vana-Rooma filosoofi Cicero aastal 45 eKr kirjutatud teosest "De finibus bonorum et malorum" ("Hüvede ja pahede piiridest"). Lorem ipsum lõik pärineb jaotisest 1.10.32, kus Cicero arutleb valu ja naudingu üle. "Neque porro quisquam est qui dolorem ipsum quia dolor sit amet, consectetur, adipisci velit...", mis tähendab: "Pole kedagi, kes armastaks valu ennast, kes seda otsiks ja tahaks seda tunda, lihtsalt sellepärast, et see on valu ..."

Teksti päritolu avastas Hampden-Sydney Kolledži ladina keele professor Richard McClintock, kui ta otsis klassikalises kirjanduses harva kasutatava ladinakeelse sõna *consectetur* esinemisjuhte.

Tänapäeval kasutatavad *lorem ipsum*'i tekstid ei ole ladinakeelse originaaliga identsed. Neis on lisatud, eemaldatud ja muudetud sõnu.

## Viited
Pedro Castillo

**José Pedro Castillo Terrones** (sündinud 19. oktoobril 1969) on Peruu õpetaja, ametiühingutegelane ja poliitik, kes oli aastatel 2021–2022 Peruu president.

Ta sai avalikkuse jaoks tuntuks juhtides 2017. aastal õpetajate streiki, ta osales valimistel vasakpoolse Vaba Peruu partei nimekirjas. Castillo võitis esimese vooru ning läks teises voorus vastamisi Keiko Fujimoriga. Riikliku Valimisprotsesside Büroo häältelugemise tulemused näitasid juba 16. juunil, et Castillo sai 50,13% kehtivatest häältest. Sellest hoolimata ei kuulutanud Riiklik Valimiste Žürii teda veel võitjaks, kuna Fujimori oli tulemused väidetavatele võltsimistele viidates tunnustamata jätnud. Rikkumisi ei leitud ning Castillo võit kuulutati välja 19. juulil, seda tunnustas ka vastaskandidaat Fujimori. Castillo astus ametisse 28. juulil, tema võitu peeti Peruu traditsioonilise kõrgklassi kaotuseks.

Peruu Kongress püüdis teda mitmel korral ametist tagandada. 2022. aasta detsembris enne kolmandat presidendi tagandamise hääletust teatas Castillo Kongressi töö ajutisest peatamisest, mida on peetud riigipöördekatseks. Peruu valitsus astus aga tagasi ja kongress tagandas Castillo ning kinnitas tema asemele endise asepresidendi Dina Boluarte. Pedro Castillo vangistati samal päeval.

## Vaata ka
* Pedro Castillo presidendiaeg

## Viited

## Välislingid
* Twitteri konto
* Introduction by Perú Libre website (hispaania keeles)
* Biography by CIDOB (hispaania keeles)
NŠ Mura

**Nogometna šola Mura** on Sloveenia jalgpalliklubi, mis tegutseb Murska Sobota. See mängib Sloveenia kõrgliigas Prva liga.

Klubi on asutatud 2012. aastal pankrotistunud ND Mura 05 asemele. Hooajal 2013–14 debüteeris Mura Sloveenia tugevuselt neljandas liigas, kust tõusti kohe tugevuselt kolmandasse liigasse. Hooajal 2016–17 kindlustati pääs Sloveenia esiliigas. Hooajal 2017–18 võitis Mura kohe esiliiga ja jõudis kõrgliigasse. Hooajal 2020–21 tuldi Sloveenia meistriks.

Sloveenia karikavõistlustel osales Mura esimest korda hooajal 2015–16, mil jõuti 16 parima sekka. Hooajal 2017–18 jõuti veerandfinaali. Hooajal 2018–19 kaotati poolfinaalis Mariborile. 2020. aastal võitis Mura Sloveenia karika, kui karikavõistluste finaalis alistati Nafta 1903 tulemusega 2:0.

Euroopa klubide võistlustel osales Mura esimest korda hooajal 2019–20, kui UEFA Euroopa Liiga esimeses ringis kaotati Iisraeli klubile Maccabi Haifa kahe mängu kokkuvõttes 2:5. Hooajal 2020–21 jõuti Euroopa Liigas kolmandasse ringi, kus kaotati Hollandi klubile PSV Eindhoven 1:5.

Klubi kodustaadion on Fazanerija linnastaadion, mis mahutab 3782 pealtvaatajat.

## Saavutused
*Sloveenia Prva liga:
****Võitja**: 2020–21
*Sloveenia esiliiga:
****Võitja**: 2017–18
Sloveenia karikas:
****Võitja**: 2019–20

## Välislingid
* Klubi koduleht
AC Omonia

**Athletic Club Omonoia Nicosia** (kreeka keeles Αθλητικός Σύλλογος Oμόνοιας Λευκωσίας, ΑΣΟΛ) on Küprose jalgpalliklubi, mis tegutseb riigi pealinnas Nikosias. See mängib riigi kõrgliigas.

Klubi on asutatud 1948. aastal. Omonia on Küprose üks edukamaid ja populaarsemaid jalgpalliklubisid. See on tulnud Küprose meistriks kokku 21 korda, viimati hooajal 2020–21; Omoniast on enam kordi Küprose meistriks tulnud ainult APOEL. Küprose karikas on võidetud 14 korda ja Küprose superkarikas rekordiliselt 17 korda.

Omonia on korduvalt osalenud Euroopa jalgpalliklubide võistluste eelringides. Hooajal 2020–21 osales Omonia esimest korda UEFA Euroopa Liiga alagrupiturniiril.

Omonia kodustaadion on GSP Stadium, mida jagatakse APOEL-i ja Nikosia Olympiakosega.

## Praegune koosseis
*Seisuga 4. juuni 2021*

## Saavutused
*Küprose kõrgliiga:
****Võidud** (21): 1960–61, 1965–66, 1971–72, 1973–74, 1974–75, 1975–76, 1976–77, 1977–78, 1978–79, 1980–81, 1981–82, 1982–83, 1983–84, 1984–85, 1986–87, 1988–89, 1992–93, 2000–01, 2002–03, 2009–10, 2020–21
*Küprose karikavõistlused:
****Võidud** (16): 1964–65, 1971–72, 1973–74, 1979–80, 1980–81, 1981–82, 1982–83, 1987–88, 1990–91, 1993–94, 1999–2000, 2004–05, 2010–11, 2011–12, 2021-22, 2022-23
*Küprose superkarikas:
****Võidud** (17): 1966, 1979, 1980, 1981, 1982, 1983, 1987, 1988, 1989, 1991, 1994, 2001, 2003, 2005, 2010, 2012, 2021

## Viited

## Välislingid
* Ametlik koduleht
Johann Dantzmann

**Johann Dantzmann** oli Saaremaa maasekretär 17. sajandi algul, Taani valitsusajal. Kaasaegsed pidasid Dantzmanni korruptiivseks isikuks, kes osales mitme kuriteo toimepanemises.

Ajaloolase Leo Leesmenti andmeil oli 1618.–1619. aasta arveraamatu järgi maakirjutaja Johann Dantzmann Saaremaa asehalduskonnas asehalduri järel kõrgeimat palka teeninud ametnik. Tema aastatasu oli 19 taalrit ja 1 mark, 1 säilitis rukkeid ja 1 säilitis otri, 32 lammast, 20 lambanahka, 2 härjanahka, 15 sülda puid ja 20 koormat heinu.

1621. aastal kirjutas toonane Kuressaare lossifoogt Henrik Arens Rootsi kuningas Gustav II Adolfile, milles kurtis toonase Taani Saaremaa asehalduri Jacob Becki peale, et too koos oma väimehe Fredrik Budde ja maasekretär Johann Dantzmanniga kõikvõimalikku korruptsiooni ja kuritegevust harrastavad. Arensi sõnul olevat ta olnud 22. jaanuaril 1620 teel Kuressaarest Tallinna, et sealt Taani edasi purjetada, kui Rootsi valdusse kuulunud Läänemaal tunginud talle kallale Budde ja Dantzmann isiklikult, ühes Läänemaa asehalduri Johann Otto von Maydelliga. Rootslased võtsid Arensi vangi ning ta viidi köidikutesse seotuna esmalt Saku mõisa ning seejärel Jakob De la Gardiele kuulunud Kolga mõisa. Arens kaebas enda vastu suunatud rünnaku asjus Tallinna linnusekohtule ning nii Dantzmann kui ka Budde tunnistasid kallaletungi omaks, kuid Jakob De la Gardie otsustas nad mõlemad vabastada ning hoopis Arensi kaheksaks kuuks vangi mõista.

Talle kuulusid Kalli mõis (*Calli*) Valjala kihelkonnas ja Võrsna mõis (*Würzen*) Püha kihelkonnas.

## Perekond
Johann Dantzmann oli abielus Mikleta Ledebueriga. Abielust sündis:
*Helena Dantzmann, kes oli abielus Uduvere, Räpsu, Kalli ja Võrsna mõisniku Wilhelm von Ditmariga.

## Viited
Queen Anne

**MS ''Queen Anne**'' on Cunard Line'ile ehitatava ristluslaeva dokinimi. 2017. aastal teatavaks tehtud nimeta laev on kompanii neljas laev praeguses laevastikus ja 249. laev kogu selle ajaloos.

## Välislingid
*